Sawetara taun sabanjuré Kabupatèn Sléman naté diudhunaké statusé dadi dhistrik ing sangisoré wewengkon Kabupatèn Yogyakarta. Lan nembé tanggal 8 April 1945, Sri Sultan Hamengkubuwono IX nata manèh wewengkon Kasultanan Yogyakarta liwat Jogjakarta Koorei angka 2 (loro). Panatan iki masang Sléman ing status sadurungé yaiku minangka wewengkon Kabupatèn lan Kanjeng Radèn Tumenggung Pringgodiningrat minangka bupati. Ing mangsa mau, wewengkon Sléman mbawahi 17 Kapenewon/Kacamatan (Son) kang dumadi saka 258 Kalurahan (Ku). Kutha krajan kabupatèn dumunung ing wewengkon lor, kang wektu iki kaloka minangka désa Triharjo. Liwat Maklumat Pamaréntah Provinsi Daerah Istimewa Yogyakarta Nomer 5 taun 1948 ngenani owah-owahan laladan-laladan Kalurahan, mula 258 Kalurahan ing Kabupatèn Sléman silih nggabungaké dhiri saéngga dadi 86 kalurahan/désa. Kalurahan/Désa mau mbawahi 1.212 padukuhan.